Aalborg DH har ikke kun problemer uden for banen. Lørdag tabte holdet lokal- og bundopgøret mod Frederikshavn Fox med 25-26.

Mens det fortsat roder på den administrative front for Aalborg DH, hvis bestyrelsesformand fredag aften blev presset fra sin post, er der tilsyneladende også et pænt stykke vej igen, før klubben finder stabilitet på banen. Lørdag tabte klubbens Toms Liga-hold således 25-26 på hjemmebane i Gigantium til lokalrivalerne og bundkonkurrenterne fra Frederikshavn Fox. Aalborgenserne førte med ét mål ved pausen, men kunne altså ikke holde fast og ligger nu side om side med frederikshavnerne i bunden af ligaen med seks point.